ΓΡΑΠΤΗ ΕΡΩΤΗΣΗ E-0670/01

υποβολή: Bart Staes (Verts/ALE) προς το Συμβούλιο

(8 Μαρτίου 2001)

Θέμα: Γερμανικά χημικά όπλα στην Τουρκία

Το γερμανικό Υπουργείο Άμυνας παραδέχθηκε, κατά τα μέσα Δεκεμβρίου του '99, ότι ήταν διατεθειμένο να βοηθήσει την Τουρκία με την κατασκευή στρατιωτικού χημικού εργαστηρίου και ότι το σχέδιο είχε καθαρά αμυντικό χαρακτήρα. Εντούτοις, το τηλεοπτικό πρόγραμμα ZDF Kennzeichen D ανέφερε στρατιωτικές πηγές σύμφωνα με τις οποίες ο τουρκικός στρατός χρησιμοποίησε και πάλι, στις 11 Μαΐου 1999, χημικά όπλα κατά του Κουρδικού Κινήματος ΡΚΚ. Είκοσι Κούρδοι λέγεται ότι έχασαν τη ζωή τους. Από έρευνα του Πανεπιστημίου του Μονάχου προκύπτει επιπλέον ότι οι τουρκικές κεφαλές των χρησιμοποιηθεισών χημικών οπλοβομβίδων προήλθαν από τις γερμανικές επιχειρήσεις Buck και Depyfag.

Εδώ και 14 ήδη μήνες τίθενται ερωτήσεις προς την Επιτροπή, το Συμβούλιο και τον Βέλγο Υπουργό Εξωτερικών, προκειμένου τα δύο αυτά ζητήματα να διαλευκανθούν. Στη συνδυασμένη του απάντηση στις γραπτές ερωτήσεις Ε-1203/00, E-1204/00 και Ε-1205/00(1) το Συμβούλιο αναφέρει ότι τα ειδικά σημεία τα οποία θίγει ο αξιότιμος βουλευτής δεν έχουν τεθεί επί τάπητος ούτε στο Συμβούλιο ούτε σε οποιοδήποτε όργανο του Συμβουλίου. Ο Βέλγος Υπουργός Εξωτερικών, αντιθέτως, στις 31 Ιανουαρίου 2001, απάντησε σχετικά με την αμφισβητούμενη χορήγηση εξαγωγικής άδειας για τις γερμανικές κεφαλές οπλοβομβίδων ότι: η άδεια για την εξαγωγή των κεφαλών οπλοβομβίδων, που περιείχαν δακρυγόνο αέριο, χορηγήθηκε σε συνάρτηση με τη χρησιμοποίησή τους για την τήρηση της δημόσιας τάξεως.

Λαμβάνονταςπόψη τα δραματικά γεγονότα στις τουρκικές φυλακές, τις παραβιάσεις των ανθρωπίνων δικαιωμάτων, τη συνεχιζόμενη χρήση χημικών όπλων στο Κουρδιστάν και το ασυμβίβαστο του εφοδιασμού των όπλων αυτών με τη Σύμβαση για τα Χημικά Όπλα, μπορεί το Συμβούλιο να αναφέρει: Εάν συμμερίζεται την άποψη του Βέλγου Υπουργού Εξωτερικών σχετικά με τη χορήγηση άδειας για την εξαγωγή γερμανικών κεφαλών οπλοβομβίδων στην Τουρκία (η άδεια για την εξαγωγή των κεφαλών οπλοβομβίδων, που περιείχαν δακρυγόνο αέριο, χορηγήθηκε σε συνάρτηση με τη χρησιμοποίησή τους για την τήρηση της δημόσιας τάξεως); Εάν όχι, για ποιο λόγο το Συμβούλιο δεν συμμερίζεται την άποψη του Βέλγου Υπουργού Εξωτερικών;

(1) ΕΕ C 46 E της 13.2.2001, σελ. 146.

Απάντηση

(30 Μαΐου 2001)

Όλα τα κράτη μέλη της ΕΕ καθώς και η Τουρκία είναι συμβαλλόμενα μέρη της Σύμβασης για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους (CWC).

Με το άρθρο VIII της Σύμβασης ιδρύθηκε ο Οργανισμός για την Απαγόρευση των Χημικών Όπλων (OPCW) για να διασφαλισθεί η εφαρμογή των διατάξεών της, συμπεριλαμβανομένων των διατάξεων για τον διεθνή έλεγχο της συμμόρφωσης προς αυτήν. Όλα τα συμβαλλόμενα κράτη της CWC είναι μέλη του OPCW. Αυτός είναι ο οργανισμός στον οποίο έχει ανατεθεί ο έλεγχος της συμμόρφωσης των συμβαλλομένων κρατών με τις διατάξεις της Σύμβασης.

Ο χειρισμός ενδεχόμενου αιτήματος συμβαλλόμενου κράτους για διευκρινίσεις σχετικά με καταστάσεις που μπορεί να θεωρηθούν αμφίβολες ή δημιουργούν ανησυχίες για πιθανή μη συμμόρφωση άλλου συμβαλλόμενου κράτους με τη Σύμβαση γίνεται σύμφωνα με τις διατάξεις του Τίτλου ΙΧ της Σύμβασης.

Το συγκεκριμένο ζήτημα στο οποίο αναφέρεται ο Αξιότιμος κ. Βουλευτής δεν έχει τεθεί στο Συμβούλιο ή στα όργανα του Συμβουλίου.